Tuarascáil Deiridh an Oifigigh Éisteachta (1)

Cás AT.39839 — Telefónica agus Portugal Telecom (leasú)

(2022/C 286/09)

Is é an dréachtchinneadh, a dhírítear chuig (a) Telefónica, S.A (“Telefónica”) agus (b) Pharol SGPS SA (“Pharol”) (2), an dara cinneadh sna himeachtaí reatha. Glacadh an chéad chinneadh sa chás seo in 2013 (“Cinneadh 2013”) agus chuir an Chúirt Ghinearálta é ar neamhní i bpáirt in 2016 (3). Dheimhnigh an Chúirt Bhreithiúnais breithiúnas na Cúirte Ginearálta in 2017 (4).

Cé gur dhearbhaigh an Chúirt Ghinearálta cinneadh an Choimisiúin go ndearnadh sárú ar Airteagal 101 CFAE i gCinneadh 2013, chuir sí Airteagal 2 de Chinneadh 2013 ar neamhní. De réir na Cúirte Ginearálta, i gCinneadh 2013, ba cheart luach na ndíolachán a bhaineann go díreach nó go hindíreach leis an sárú a bheith cinntithe ag an gCoimisiún, ar bhonn an ábhair a chuir Telefónica agus Pharol ar aghaidh maidir leis an easpa iomaíochta a d’fhéadfadh a bheith eatarthu i ndáil le seirbhísí áirithe.

NÓS IMEACHTA

Tar éis bhreithiúnais na Cúirte Ginearálta agus breithiúnas na Cúirte Breithiúnais, sheol an Coimisiún roinnt iarrataí ar fhaisnéis chuig Telefónica agus Pharol agus é mar aidhm aige luach na ndíolachán a bhaineann go díreach nó go hindíreach leis an sárú a shuí a thuilleadh i bhfianaise chinntí na Cúirte Ginearálta.

An 23 Iúil 2019 agus an 5 Samhain 2019, chuir an Coimisiún litir fíoras chuig Telefónica agus Pharol (“Litir Fíoras”), inar cuireadh in iúl dóibh go raibh sé beartaithe ag an gCoimisiún cinneadh nua a ghlacadh de bhun Airteagal 23 de Rialachán 1/2003 (5), lena ngearrtar fíneálacha ar gach ceann díobh as sárú a dhéanamh ar Airteagal 101 CFAE, mar a shonraítear in Airteagal 1 de Chinneadh 2013. Leasófaí Cinneadh 2013 leis an gcinneadh nua, agus breithiúnais na Cúirte Ginearálta agus breithiúnas na Cúirte Breithiúnais á gcur san áireamh.

Thíolaic Telefónica agus Pharol a dtuairimí maidir leis an Litir Fíoras an 18 Deireadh Fómhair 2019 agus an 10 Eanáir 2020 faoi seach. An 22 Meitheamh agus an 4 Lúnasa 2020, chuir Telefónica barúlacha breise isteach.

POINTÍ NÓS IMEACHTA A D’ARDAIGH TELEFÓNICA

a) Líomhain go bhfuil gá le ráiteas nua agóidí agus éisteacht nua ó bhéal

Ina fhreagra ar an Litir Fíoras, d’iarr Telefónica ráiteas nua agóidí agus éisteacht nua ó bhéal (6) agus é á rá gurb é an gníomh iomchuí, i bhfianaise ábhar na Litreach Fíoras agus na moltaí a rinneadh inti, go n-eiseodh an Coimisiún ráiteas nua agóidí agus go ndeonódh sé éisteacht ó bhéal do Telefónica i láthair ionadaithe na mBallstát, i gcomhréir leis an nós imeachta agus faoi réir na ráthaíochtaí nós imeachta a leagtar síos i Rialachán 1/2003 (7). Ní deir Telefónica tuilleadh maidir leis an iarratas sin ach déanann sé comparáid le breithiúnas Toshiba, agus é á rá go ndéanann an anailís ar iomaíocht ionchasach idir PT agus Telefónica i ngach ceann de na margaí agus seirbhísí dá dtagraíonn an Litir Fíoras difear do ghnéithe riachtanacha maidir le measúnú a dhéanamh ar na paraiméadar chun méid na fíneála a gearradh ar Telefónica a ríomh (8).

Dealraíonn sé gurb é argóint Telefónica, ós rud é go raibh gnéithe bunriachtanacha sa Litir Fíoras maidir le measúnú a dhéanamh ar na paraiméadair chun méid na fíneála a ríomh, go raibh ráiteas agóidí agus éisteacht ó bhéal tuilte ag Telefónica. Níl aon bhunús ag cur chuige Telefónica, áfach, sa chásdlí.

Mar chéad phointe i ndáil leis sin, ní mór a mheabhrú nach gá go ndéanfadh neamhniú gnímh de chuid an Aontais difear do bhearta ullmhúcháin, agus féadfar, i bprionsabal, an nós imeachta maidir le hionadú an bhirt neamhnithe a atosú ag an bpointe ar tharla an neamhdhleathacht. Má fhaightear amach nach ndéanann an neamhniú difear do bhailíocht na mbeart nós imeachta a bhí ann roimhe sin, ní cheanglaítear ar an gCoimisiún, de thoradh an neamhnithe sin amháin, ráiteas nua agóidí a chur i láthair na ngnóthas lena mbaineann (9). Sa chás seo, dealraíonn sé nach bhfuil Telefónica ag líomhnú gur bhain an locht a d’aithin breithiúnais na Cúirte Ginearálta leis na hagóidí a rinneadh i gcoinne Telefónica in 2011 sular glacadh Cinneadh 2013 (10).

Ar an dara dul síos, ní bhaineann an dréachtchinneadh nua ach le ríomh mionsonraithe mhéid na bhfíneálacha, go háirithe luach na ndíolachán. Léirítear i míreanna 23-26 den dréachtchinneadh, mar is ceart, nach bhfuil aon agóid nua á déanamh ag an gCoimisiún agus níl Telefónica ag áitiú go raibh agóidí den sórt sin sa Litir Fíoras.

Ar an tríú dul síos, sa mhéid is go bhfuil Telefónica míshásta le heaspa éisteacht ó bhéal eile, tugtar faoi deara nach gciallaíonn an ceart chun éisteacht a fháil nach mór an deis a thabhairt don duine lena mbaineann a thuairimí a chur in iúl ó bhéal, ós rud é go gceadaítear an ceart sin a urramú leis an deis chun tuairimí a thabhairt i scríbhinn (11). Bhí an deis ag Telefónica freagairt i scríbhinn a thabhairt ar an Litir Fíoras agus rinne sé roinnt aighneachtaí eile chuig an gCoimisiún.

I bhfianaise an mhéid thuas, ní fheicim go bhfuil údar le tuairim Telefónica gur cheart ráiteas nua agóidí a bheith eisithe agus éisteacht nua ó bhéal a bheith deontaithe ag an gCoimisiún.

b) Argóint Telefónica go mbeadh ardú ar luach na ndíolachán contrártha don Chairt um Chearta Bunúsacha (“an Chairt”)

A mhéid a úsáidtear sonraí tagartha ceartaithe sa dréachtchinneadh chun luach na ndíolachán a chinneadh, maíonn Telefónica go bhfuil ardú ar luach na ndíolachán i gcinneadh nua contrártha d’Airteagal 47 den Chairt (12). Is amhlaidh atá toisc nach féidir, faoin Airteagal seo, breithiúnais chúirte a bheith neamhéifeachtach mar thoradh ar ghníomhartha na gcomhlachtaí riaracháin sin nach mór dóibh iad a fhorfheidhmiú. I dtuairim Telefónica, faoi chur chuige an Choimisiúin, bheadh deireadh iomlán le héifeachtacht breithiúnais, (13) rud a d’fhágfadh go mbeadh baol ann d’aon achomharcóir a bheadh ann amach anseo agus é i mbun machnaimh ar chaingean a thionscnamh maidir le neamhniú.

Ós rud é nach méadaítear méid na fíneála a suíodh leis an dréachtchinneadh i gcomparáid le Cinneadh 2013, níl aon cheist ann maidir le sárú ar Airteagal 47 den Chairt a eascraíonn as achomharc Telefónica ar Chinneadh 2013.

CONCLÚID

Measaim gur urramaíodh ceart éisteachta na rannpháirtithe uile sna himeachtaí sa chás seo.

Bhruiséil, 24 Eanáir 2022. Dorothe DALHEIMER

(1) De bhun Airteagail 16 agus 17 de Chinneadh 2011/695/AE ó Uachtarán an Choimisiúin Eorpaigh an 13 Deireadh Fómhair 2011 maidir le feidhm agus téarmaí tagartha an oifigigh éisteachta in imeachtaí iomaíochta áirithe (IO L 275, 20.10.2011, lch. 29) (“Cinneadh 2011/695/AE”).

(2) Athainmníodh Portugal Telecom SGPS, S.A. (“PT”), seolaí bunaidh Chinneadh 2013, mar Pharol in 2015.

(3) Cás T-216/13 Telefónica SA v An Coimisiún Eorpach agus Cás T-208/13 Portugal Telecom SGPS SA v An Coimisiún Eorpach (“breithiúnas na Cúirte Ginearálta”).

(4) Cás C-487/16 P Telefónica SA v An Coimisiún Eorpach. Ní dhearna Pharol achomharc i gcoinne bhreithiúnas na Cúirte Ginearálta i gCás T-208/13. (“Breithiúnas na Cúirte Breithiúnais”).

(5) Rialachán (CE) Uimh. 1/2003 ón gComhairle an 16 Nollaig 2002 maidir le cur chun feidhme na rialacha iomaíochta a leagtar síos in Airteagail 81 agus 82 den Chonradh (IO L 1, 4.1.2003, lch. 1).

(6) Ní dhearna Pharol iarratas den chineál céanna.

(7) Freagra Telefónica ar an Litir Fíoras, mír 9.

(8) Freagra Telefónica ar an Litir Fíoras, fonóta 8.

(9) Limburgse Vinyl Maatschappij agus Eile v An Coimisiún, C-238/99 P, C-244/99 P, C-245/99 P, C-247/99 P, C-250/99 P go C-252/99 P agus C-254/99 P, ECLI:EU:C:2002:582, míreanna 73 go 75 agus 80 agus 81

(10) Féach, Toshiba v An Coimisiún, C-180/16 P, ECLI:EU:C:2017:520, mír 28.

(11) HeidelbergCement AG agus Schwenk Zement KG v An Coimisiún, T-380/17, ECLI:EU:T:2020:471, mír 634.

(12) Freagra Telefónica ar an Litir Fíoras, míreanna 37 go 42.

(13) Freagra Telefónica ar an Litir Fíoras, mír 38.